Illum il-Kunsill adotta regolament li jallinja 64 att leġislattiv li jirreferu għall-hekk imsejħa "proċedura regolatorja bi skrutinju" mat-Trattat ta' Lisbona. It-Trattat ta' Lisbona introduċa distinzjoni bejn is-setgħat delegati lill-Kummissjoni biex tadotta atti mhux leġislattivi ta' applikazzjoni ġenerali biex tissupplimenta jew temenda ċerti elementi mhux essenzjali ta' att leġislattiv (atti delegati), u s-setgħat li ġew kkonferiti lill-Kummissjoni biex tadotta atti biex tiżgura kondizzjonijiet uniformi għall-implimentazzjoni tal-atti tal-Unjoni legalment vinkolanti (atti ta' implimentazzjoni). Dan ifisser li l-atti leġislattivi kollha eżistenti li jirreferi għal dik li kienet il-"proċedura regolatorja bi skrutinju" jridu jiġu allinjati mat-Trattat ta' Lisbona. F'xi każijiet dan diġà seħħ. Mill-bqija, il-Kunsill, il-Parlament u l-Kummissjoni għarfu fil-Ftehim interistituzzjonali dwar it-Tfassil Aħjar tal-Liġijiet tal-2016 il-ħtieġa għal allinjament rapidu. Ir-regolament adottat illum ikopri uħud mill-atti proposti mill-Kummissjoni fl-2016 għall-allinjament. Fil-maġġoranza tal-każijiet huwa jissostitwixxi l-proċedura regolatorja bi skrutinju b'referenza għall-atti delegati u f'xi każijiet għall-atti ta' implimentazzjoni. Il-Kunsill, il-Parlament u l-Kummissjoni ser ikomplu jaħdmu fuq l-allinjament tal-bqija tal-atti waqt il-mandat li jmiss tal-Parlament Ewropew. Regolament li jadatta għadd ta' atti legali li jipprevedu l-użu tal-proċedura regolatorja bi skrutinju mal-Artikoli 290 u 291 TFUE Dikjarazzjoni konġunta mill-Parlament, il-Kunsill u l-Kummissjoni L-atti ta' implimentazzjoni u l-atti delegati (paġna web tal-Kummissjoni) Ara l-paġna tal-laqgħa